SKRIFTLIG FORESPØRGSEL E-0440/03

af Ulrich Stockmann (PSE) til Kommissionen

(18. februar 2003)

Om: Støtte til fordel for venskabsbyer

Den 17. september 2002 offentliggjorde Kommissionen en opfordring til indkaldelse af forslag (GD EAC nr. 50/02) om støtte til fordel for venskabsbysamarbejde(1). Deri blev, bl.a., mindstebeløbet for tilskud forhøjet til 2 000 EUR. Ved første øjekast forekommer denne forhøjelse positiv, men for mange kommuner er det dog vanskeligt at nå op på dette beløb for overhovedet at kunne nyde godt af et tilskud. F.eks. ville et møde for 12 personer fra Magdeburg af 4 dages varighed i Warszawa, som ligger 750 km borte, ikke opnå tilskud, da de beregnede udgifter til tilskud kun ville beløbe sig til 909,84 EUR.

Mindstekravet om ti gæster udgør et yderligere problem, da dette krav sjældent kan opfyldes, især i forbindelse med forberedende drøftelser om internationale venskabsbyforbindelser.

I forbindelse med EU's udvidelse mod øst vil disse problemer få en negativ indvirkning på udvikling af venskabsbysamarbejde i de central- og østeuropæiske lande. De lave justeringskoefficienter i ansøgerlandene gør det enten nødvendigt med store grupper over gennemsnittet eller urealistisk lange besøg for at kunne opfylde kriterierne for tilskud.

Har Kommissionen kendskab til disse problemer i forbindelse med opfyldelse af de nødvendige mindstekrav til beregning af tilskud? Kan Kommissionen oplyse, hvorvidt og på hvilken måde der er fastsat ændringer i forbindelse med beregning af tilskud til internationalt venskabsbysamarbejde? Anser Kommissionen det for relevant at yde partnerlandene tilskud til en forberedende drøftelse med 3-4 personer?

(1) EFT C 220 af 17.9.2002, s. 6.

Svar afgivet på Kommissionens vegne af Viviane Reding

(14. marts 2003)

Kommissionen tillægger venskabsbyforbindelser den allerstørste betydning, og den opretholder og effektiviserer til stadighed sin støtte til dette samarbejde.

EU's indsats omfatter i øjeblikket finansiering af to typer aktioner:

- møder for borgere i byer og kommuner, som har etableret et venskabsbysamarbejde

- konferencer om europæiske spørgsmål i forbindelse med venskabsbysamarbejde samt uddannelses- og informationsseminarer for personer med ansvar for dette samarbejde.

Det ærede medlems forespørgsel vedrører kategorien møder for borgerne, hvortil der siden 2002 er blevet anvendt et forenklet støttetildelingssystem. Nøgleelementet i det nye system er, at tilskud til tilrettelæggelse og rejser beregnes på grundlag af faste satser.

Mindstebeløbet for tilskud var i 2002 på 1 000 EUR pr. projekt. Det år modtog Kommissionen 2 090 ansøgninger i kategorien møder for borgerne. Kun 118 ansøgninger (5,7 %) vedrørte projekter, for hvilke der var beregnet et tilskud på under 2 000 EUR. For kandidatlandene var de tilsvarende tal 251 modtagne ansøgninger og blot 20 projekter (7,7 %) med et beregnet tilskud på under 2 000 EUR. På baggrund af disse tal og i lyset af at tilskud til møder for borgerne deles mellem værtsbyen og den eller de indbudte byer og udbetales særskilt til dem fandt Kommissionen det hensigtsmæssigt at øge mindstebeløbet for tilskud til 2 000 EUR pr. projekt. Denne ændring har kun betydning for en lille del af projekterne, men indebærer en klar forbedring af omkostningseffektiviteten af EU-indsatsen.

Det er meningen, at beboerne i venskabsbyer og -kommuner skal involveres direkte i møderne for borgerne. Der skal derfor være mindst ti deltagere fra hver kommune hvad angår arrangementer for over fem kommuner er kravet mindst fem deltagere fra hver kommune. Det store antal støtteberettigede ansøgninger viser, at det ikke er vanskeligt at opfylde disse betingelser.

Kommissionen vil opretholde en tæt dialog med deltagerne i venskabsbysamarbejdet med henblik på at evaluere og forbedre systemet, men mener ikke, at mindstebeløbet eller mindstekravet til antallet af deltagere skulle udgøre et reelt problem.